stanford-oval/wikipedia huggingface dataset:
Alta Dahlgren
Teoksia

Små stugor : studier från Sydösterbotten, pieniä kertomuksia Etelä-Pohjanmaalta. Edlund, Helsinki 1894 (nimellä Alta Dahlgren)
Octavian temppeli

| Octavian temppeli |
| --- | --- |
 Octavian temppelin rauniot.
Sijainti:  Archaía Kórinthos, Kórinthos, Korinthia, Peloponnesos, Kreikka
Koordinaatit:  37°54′18″N, 22°52′41″E
Rakennustyyppi:  kreikkalainen temppeli
Valmistumisvuosi:  1. vuosisata jaa.
Tyylisuunta:  doorilainen/korinttilainen
 
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Octavian temppeli, tutkimuksessa myös Temppeli E, oli antiikin aikainen kreikkalainen temppeli Korintin kaupungissa Kreikassa. Se oli mahdollisesti omistettu keisari Augustuksen sisarelle Octavialle, mutta tästä ei ole täyttä varmuutta. Temppelin rauniot sijaitsevat antiikin Korintin arkeologisella alueella nykyisessä Archaía Kórinthoksen kylässä Kórinthoksen kunnassa.
Niin kutsuttu Octavian temppeli eli Temppeli E.
Temppeli sijaitsi Korintin agoran eli torin länsipuolella. Alun perin paikalla on mahdollisesti ollut arkaainen, 500-luvulla eaa. rakennettu temppeli. Octavian temppeliksi kutsuttu temppeli rakennettiin roomalaisella kaudella ensimmäisellä vuosisadalla jaa. Siinä oli kaksi rakennusvaihetta. Ensimmäinen, doorilaista tyyliä edustanut temppeli oli Augustuksen tai Caligulan ajalta. Sen jalustan koko oli noin 23,5 × 44 metriä ja siinä oli 6 × 11 pylvästä. Temppeli oli ympäröity pohjois-, länsi- ja eteläsivulta stoilla eli pylväshalleilla. Kokonaisuus on saattanut muistuttaa Mars Ultorin temppeliä Roomassa.
Myöhempi temppeli edusti korinttilaista tyyliä. Sen cellan koko oli noin 10 × 24,5 metriä, ja sen pronaoksen edessä oli kaksi pylvästä. Tässä vaiheessa temppeli oli ympäröity stoilta kaikilta neljältä sivustalta, ja koko tämän pyhäkköalueen koko oli noin 125 × 80 metriä. Temppeli rakennettiin mahdollisesti uudelleen vuoden 70 jaa. maanjäristyksen jälkeen. Lisäksi sitä on mahdollisesti muutettu myös myöhemmin.
Temppelin tunnistus Octavian temppeliksi perustuu Pausaniaan kuvaukseen Korintista. Hänen mukaansa kyseisessä temppelissä oli valtaistuimella istunutta Octaviaa esittänyt kuvapatsas, jossa keisarin sisar symboloi eräänlaisena jumalattarena koko Juliusten sukua. Temppeli rakennettiin mahdollisesti sen jälkeen, kun Octavia oli vieraillut kaupungissa. Toisaalta temppeliä on ehdotettu myös Capitolium-temppeliksi, jonka Pausanias myös mainitsee, sekä Zeuksen/Juppiterin temppeliksi sen sijainnin ja koon vuoksi.
Aiheesta muualla

Kuvia tai muita tiedostoja aiheesta Octavian temppeli Wikimedia Commonsissa
Omfalos (Delfoi)

Delfoin omfalos-kivi. Delfoin arkeologinen museo.
Omfalos (m.kreik. ὀμφαλός, ”Napa”) oli Delfoissa Kreikassa antiikin aikana ollut maailmannapaa merkinnyt kivi, joka oli yksi kulttipaikan symboleista.
Asklepios istumassa omfalos-kivellä. Votiivireliefi noin vuodelta 400 eaa. Akropolis-museo.
Kreikkalaisen mytologian kertomuksen mukaan Zeus lähetti Olymposvuorelta kaksi kotkaa lentämään päinvastaisiin suuntiin. Maailman ympäri lennettyään kotkat kohtasivat toisensa Delfoin kohdalla. Tästä lähtien Delfoita pidettiin maailmannapana eli maailman keskipisteenä. Paikka merkittiin kivellä.
Napakivi oli olemassa Delfoissa viimeistään arkaaisella kaudella. Sitä pidettiin sisällä Apollonin temppelin adytonissa eli kaikkein pyhimmässä. Kiven hellenistiseltä tai roomalaiselta ajalta peräisin oleva marmorista valmistettu kopio on säilynyt ja se on nykyisin esillä Delfoin arkeologisessa museossa. Se löydettiin alueen arkeologisissa kaivauksissa temppelin läheltä. Kivi muistuttaa muodoltaan munaa tai mehiläispesää. Sen korkeus on 1,23 metriä ja halkaisija 0,92 metriä. Sen koristelu jäljittelee alkuperäisen kiven päällä ollutta villasta tehtyä vaatetta. Omfaloksesta oli Delfoissa myös lukuisia muita kopioita.
Omfalos-kiviä tunnetaan lukuisia myös muualta. Niitä oli useita eri puolilla antiikin Kreikkaa, ja niitä on löydetty temppeleistä muun muassa Roomasta ja Egyptistä sekä nykyisestä Irakista.
Aiheesta muualla

Kuvia tai muita tiedostoja aiheesta Omfalos Wikimedia Commonsissa
Sofie Bonnevie

| Sofie Bonnevie |
| --- | --- |
 Sofie Bonnevie
Henkilötiedot
Koko nimi:  Sofie Elisabeth Bonnevie
Syntynyt: 7. toukokuuta 1853 Oulu
Kuollut: 6. toukokuuta 1944 (90 vuotta) Bergen, Norja
Ammatti:  lastenkirjailija, laulaja ja laulunopettaja
Muusikko
Tyylilajit:  ooppera
  [ Muokkaa Wikidatassa ] [ ohje ]  
Sofie Elisabeth Bonnevie (o.s. Strömer, 7. toukokuuta 1853 Oulu – 6. toukokuuta 1944 Bergen, Norja) oli suomalainen ruotsin kielellä kirjoittanut lastenkirjailija.
Bonnevien vanhemmat olivat kultaseppä Metrus Strömer och Emilia Charlotta Carlson. Hän kävi Oulun tyttökoulun. Hän kirjoitti ainoastaan yhden kirjan, joka oli lastenkirja Ingrid och hennes skyddslingar. Kirja sai Hufvudstadsbladetissa vuonna 1915 kiittävän arvion. Kirja on suunnattu noin 5–8-vuotiaille, ja se kertoo tytöstä, joka ottaa eläimiä kasvattilapsikseen. Arvostelija pitää sitä erityisen sopivana lapsille ja kiittää samalla Henry Bonnevien kuvitusta ansiokkaaksi.
Bonnevie oli laulaja ja laulunopettaja, ja hänet kiinnitettiin 1873 Suomalaiseen oopperaan, kuten hänen sisarensa Emmy Achtékin. Hän esiintyi siellä kaksi vuotta, ja hänen roolejaan olivat muun muassa Azucena Trubaduurissa, Adalgisa Normassa, Lady Pamela Fra Diavolossa, Anna Noita-ampujassa. Avioiduttuaan norjalaisen insinöörin Donald Campbell Mackey Bonnevien kanssa hän muutti Norjaan ja jatkoi sielläkin laulajanauraa mutta lähinnä toimi laulunopettajana. Palattuaan sittemmin Suomeen hän työskenteli lääkintävoimistelijana ja hierojana Helsingissä ja Naantalissa.
Teokset

Ingrid och hennes skyddslingar: berättelse för barn; kuvitus Henry Bonnevie. Holger Schildt, Borgå 1915
Aina Dammert

Anna Johanna Nathalia (Aina) Dammert, o.s. Appelgren, (9. tammikuuta 1837 Helsinki – 17. heinäkuuta 1877 Naantali) oli varhainen suomalainen nuortenkirjailija.
Helsinkiläisen apteekkarin tytär Aina Appelgren meni naimisiin vuonna 1860 lääketieteen tohtori A. G. Dammertin kanssa. Aina Dammert jäi leskeksi 1873, ja hänelle jäi huollettavaksi seitsemän alaikäistä lasta. Hankkiakseen rahaa perheelleen Dammert alkoi kirjoittaa kertomuksia, joita julkaistiin muun muassa Helsingfors Dagbladet- ja Finsk Tidskrift -lehdissä. Lyhyeksi jääneen kirjailijanuransa aikana hän julkaisi myös muutamia nuortenkirjoja.
Teoksia

Hemmet. En landflickas anteckningar. För ungdom. 1876
Sista skörden : stycken på vers och prosa för de unga, af Aina Dammert; kuvitus Albert Edelfelt. Edlund, Helsinki 1878
Variskilaiset vuorijonot

Variskilaisten ja muiden samoihin aikoihin poimuttuneiden vuorijonojen alueet
Variskilaiset vuorijonot eli variskidit eli herkynidit tarkoittaa kivihiili- ja permikaudella vuorijonopoimutuksessa muodostuneita vuorijonoja. Niitä ovat esimerkiksi Altai, Ural ja Appalakit. Satoja miljoonia vuosia vanhat vuoristot luokitellaan vanhoiksi vuoristoiksi. Niiden huiput ovat madaltuneet ja vuoret ovat muutenkin kuluneet ulkoisten kuluttavien voimien vaikutuksesta. Näitä kuluttavia voimia ovat esimerkiksi jää ja vesi sekä rapautumista ja eroosiota aiheuttavat tekijät.
Ehkäisy

Tavallinen väritön kondomi.
Ehkäisyllä tarkoitetaan keinoja, joilla pyritään välttämään raskaus seksuaalisessa kanssakäymisessä. Tämä tapahtuu joko estämällä hedelmöitys tai munasolun kiinnittyminen kohdun seinämään. Ehkäisy on osa perhesuunnittelua.
Periaate

Ehkäisyn tavoitteena on välttää raskaus estämällä munasolun hedelmöittyminen tai kiinnittyminen kohdun seinämään. Ehkäisymenetelmien luotettavuus vaihtelee huomattavasti, ja joillakin ehkäisymenetelmillä on kielteisiä sivuvaikutuksia. Yleisesti käytettyjen menetelmien terveysriskit ovat kuitenkin hyvin pienet. Yksikään ehkäisymenetelmä ei ole ehdottoman varma, mutta luotettavimpia menetelmiä oikein käyttäen tahattoman raskauden todennäköisyys on noin 1 % vuodessa. Käyttämällä useampaa ehkäisymenetelmää yhtäaikaisesti voidaan saavuttaa parempi ehkäisyteho. Kaksoisehkäisyksi kutsutaan kahden eri ehkäisymenetelmän yhtäaikaista käyttöä.
Erilaisia ehkäisymenetelmiä käytetään monista syistä. Näitä ovat esimerkiksi:
Suunnittelemattoman raskauden ehkäisy.
Raskaus ei sovi elämäntilanteeseen.
Ehkäisy auttaa eräissä terveysongelmissa.
Raskaus olisi taloudellisesti liian kuormittavaa.
Raskaus vaarantaisi äidin terveyden.
Vältetään sairauksien siirtyminen lapselle.
Ympäristösyyt ja maailmankatsomukselliset syyt.
Vapaaehtoinen lapsettomuus identiteettinä.
Raiskauksesta johtuvan raskauden ehkäisy.
Nimensä mukaisesti naisen kuukautiskierto kestää noin kuukauden. Kierron aikana naisen keho valmistautuu raskauteen, munasolu kypsyy, kohtu valmistautuu hedelmöittyneen munasolun vastaanottamiseen ja kohdunkaulan erittämä lima muuttuu siemennesteelle ystävällisemmäksi. Ovulaatio tapahtuu noin 14 päivää ennen kuukautisia, ja hedelmöittyminen voi tapahtua ainoastaan 24 tunnin sisällä ovulaatiosta. Kuukautiskierto on kuitenkin melko epäsäännöllinen.
Menetelmät > Luonnollinen ehkäisy

Historiallisesti yleisimmin käytetty ehkäisymenetelmä on keskeytetty yhdyntä. Siinä mies vetäytyy naisen sisältä ennen laukeamista. Menetelmä on kuitenkin hyvin epäluotettava, ja kolmannes tai neljännes menetelmää käyttävistä naisista tulee ensimmäisen vuoden sisällä raskaaksi.
Eräs vanhimmista ehkäisymenetelmistä on rytmimenetelmä. Siinä yhdyntää vältetään naisen ollessa hedelmällisimmillään. Menetelmän teho vaihtelee 80 % jopa 99 %:iin. Menetelmän etu on se, ettei ehkäisyvälineitä tai lääkkeitä tarvita. Käytännössä kuukautiskierron tarkka ennustaminen on kuitenkin vaikeaa. Sen tarkkaileminen vaatii kokemusta ja harjoittelua, sekä valmiutta pidättäytyä seksistä noin kuutena päivänä kuukaudessa. Myös lasten imettäminen vähentää raskauden todennäköisyyttä.
Menetelmät > Sterilisaatio

Sterilisaatio on tehokkaimpia ehkäisymenetelmiä, ja se estää raskauden yli 99 % todennäköisyydellä. Leikkauksessa miehen siemenjohtimet tukitaan tai katkaistaan (vasektomia). Leikkaus on toimenpiteenä helppo eikä se vaikuta miehen terveyteen tai sukuelinten toimintaan. Siemenneste pysyy muuten entisellään, mutta hedelmöityskyky poistuu. Naisen sterilisaatiossa munajohtimet tukitaan tai katkaistaan, jolloin munasolun pääsy munajohtimesta kohtuun estyy. Munanjohtimien katkaisu tuottaa paremman ehkäisytehon kuin munanjohtimien tukkiminen klipseillä. Naisen sterilisaatio on melko kallis toimenpide ja siitä toipumiseen menee pari päivää. Sterilisaation suurin ongelma on sen peruuttamattomuus. 1970-luvulta alkaen on kehitetty menetelmiä, joiden peruuttaminen onnistuu aiempaa todennäköisemmin. Hedelmällisyyden palauttaminen vaatii uuden leikkauksen, jonka onnistuminen on epävarmaa.
Laskenut hedelmällisyys ei tarkoita steriiliyttä. Hedelmällisyysongelmista kärsivä mies tai nainen voi saada aikaan raskauden. Miehen steriiliys todennetaan siemennestenäytteestä vähintään kolmen kuukauden kuluttua vasektomian jälkeen.
Menetelmät > Mekaaninen ehkäisy

Kondomi ja muut mekaaniset ehkäisykeinot estävät siemennesteen pääsyn kohtuun. Mekaaniset ehkäisykeinot ovat periaatteessa luotettavia eikä niihin liity terveysriskejä. Kondomi estää myös sukupuolitautien tarttumisen. Luotettavuutta vähentää kuitenkin se, etteivät kaikki osaa tai jaksa käyttää niitä oikein ja säännöllisesti.
Pessaari on kuminen kalvo, joka asetetaan kohdunkaulan suulle.
Spermisidit ovat yhdynnän aikana käytettäviä kemiallisia yhdisteitä, jotka tappavat siittiöitä. Mekaanisen ehkäisyn kanssa käytettynä spermisidi estää raskauden lähes 100 % todennäköisyydellä. Pelkän spermisidin käyttö ei ole tehokas menetelmä, ja 18 % sitä käyttävistä naisista tulee vuoden sisällä raskaaksi.
Menetelmät > Hormonaalinen ehkäisy

Hormonaalinen ehkäisy on lääke, joka naisen hormonitasoja säätelemällä estää munasolun irtoamisen munasarjasta. Yleisin hormonaalinen ehkäisymenetelmä on ehkäisypilleri, joka sisältää synteettistä estrogeenia ja keltarauhashormonia. Ehkäisypillerin teho perustuu sen kykyyn jäljitellä raskauden aikaista hormonitoimintaa, joka estää ovulaation. Vaikutuksen varmistamiseksi ehkäisypillerejä tulee syödä päivittäin. Minipilleri sisältää vain synteettistä keltarauhashormonia. Myös niitä tulee syödä säännöllisesti. Hormonaalinen ehkäisy voidaan antaa myös ruiskeena tai ihon alle asennettavina kapseleina. Ruiske annetaan muutaman kuukauden välein, ja kapselin teho voi riittää jopa 5 vuotta. Hormonaalinen ehkäisy on säännöllisesti käytettynä tehokasta, mutta siihen liittyy joitakin terveysriskejä. Mahdollisia sivuvaikutuksia ovat painonnousu, pahoinvointi sekä laskimotukos. Käytännössä vaarallisten sivuvaikutuksien riski on kuitenkin hyvin pieni. Yleinen harhakäsitys on, että hormonaalisessa ehkäisyssä tulee pitää taukoja, mutta tauottaminen ei ole tarpeellista.
Kierukka on kohtuun asennettava pieni muovinen tai metallinen esine. Sen vaikutusmekanismia ei tunneta, mutta se on silti hyvin tehokas ja estää raskauden noin 99 % todennäköisyydellä. Mahdollisesti kierukka aiheuttaa kohdun sisäpintaan lievän tulehduksen, joka haittaa ovulaatiota, hedelmöitystä ja/tai munasolun kiinnittymistä. Hormonikierukka vapauttaa lisäksi kohtuun keltarauhashormonia. Muualla elimistössä kierukan vapauttaman hormonin määrä jää vähäiseksi. Hormonikierukka on yksi tehokkaimmista ja turvallisimmista ehkäisymenetelmistä, jopa sterilisaatiota tehokkaampi. Keltarauhashormoni voi käytön alussa aiheuttaa lieviä sivuoireita, joita ovat esimerkiksi ihon rasvoittuminen ja mielialanvaihtelut. Tulehduksien riskiä hormonikierukka ei lisää. Kierukan asentaminen ja poistaminen edellyttää lääketieteellistä koulutusta.
Jälkiehkäisyä käytetään yhdynnän jälkeen. Pillerit sisältävät suuren määrän estrogeeniä ja keltarauhashormonia tai pelkästään keltarauhashormonia.
Ehkäisymenetelmien vertailu

Ohessa on luettelo menetelmistä ja niiden ehkäisytehosta (kuinka monta naista sadasta tulee vuoden käytön aikana raskaaksi):
| Menetelmä | Käyttäjä | Ohjeenmukainen käyttö (%) | Tyypillinen käyttö (%) |
| --- | --- | --- | --- |
| Ei ehkäisyä, säännöllisesti | Yhteinen | 85 | 85 |
| Kemiallinen ehkäisy (spermasidit) | Mies | 18 | 29 |
| Keskeytetty yhdyntä | Mies | 4 | 27 |
| Luonnonmenetelmä ("varmat päivät") | Yhteinen | 3–5 | 25 |
| Ruumiinlämpö | Nainen | 0,4 | 24 |
| Naisen kondomi | Nainen | 5 | 21 |
| Pessaari | Nainen | 6 | 16 |
| Miehen kondomi | Mies | 2 | 15 |
| Ehkäisyruiske (injektio) | Nainen | 0,3 | 3 |
| Yhdistelmäehkäisypilleri | Nainen | 0,0–1,26 | 0,0–2,18 |
| Ehkäisylaastari | Nainen | 0,59–0,99 | 0,71–1,24 |
| Ehkäisyrengas | Nainen | 0,31–0,96 | 0,25–1,23 |
| Kuparikierukka | Nainen | 0,6 | 0,8 |
| Naisen sterilisaatio | Nainen | 0,5 | 0,5 |
| Progestiiniehkäisypilleri | Nainen | 0,14 | 0,41 |
| Hormonikierukka | Nainen | 0,1–0,2 | 0,1–0,2 |
| Miehen sterilisaatio (vasektomia) | Mies | 0,1 | 0,15 |
| Progestiiniehkäisykapseli | Nainen | 0,05 | 0,05 |
Ehkäisymenetelmien vertailu > Muut menetelmät

Jälkiehkäisypilleri tarjoaa yli 99,5 prosentin ehkäisytehon, jos jälkiehkäisypilleri otetaan 12 tunnin sisällä yhdynnästä. Mikäli pillerin ottoon on mennyt yli 48 tuntia, raskauden todennäköisyys on 3 prosenttia. Kuparikierukka on tehokkain jälkiehkäisymenetelmä.
Termoablaatio eli kohdun limakalvon lämpöhoito heikentää raskautumisen mahdollisuutta. Erään tutkimuksen mukaan raskautumisen todennäköisyys oli ablaation jälkeen 0,24 – 5,2 prosenttia.
Hysterektomian eli kohdunpoiston jälkeen raskautuminen on harvinaista, mutta se voi tapahtua kohdun ulkopuolella (kohdunulkoisesti).
Historia > Vanha aika

Raskauksia pyrittiin ehkäisemään jo muinaisina aikoina. Siemennesteen rooli hedelmöityksessä ymmärrettiin kuitenkin huonosti. Eräs varhaisimmista ehkäisymenetelmistä on keskeytetty yhdyntä, joka yleisyydestään huolimatta on kuitenkin melko epäluotettava. Muinaisesta Egyptistä tunnetaan tekstejä, joissa kuvaillaan erilaisia ehkäisymenetelmiä. Egyptiläiset valmistivat ehkäisytamponeja villasta, johon imeytettiin taateleista, hunajasta ja akaasiasta tehtyä tahdasta. Akaasiasta valmistettava arabikumi sisältää maitohappoa, joka todella tappaa siittiöitä ja jota käytetään tässä tarkoituksessa edelleen.
Egyptiläiset käyttivät myös alkeellisia kondomeja. Ne kehitettiin alun perin syöpäläisten ehkäisemiseksi. Joissakin kulttuureissa kondomeja on käytetty koruina tai arvoaseman merkkinä.
Antiikin Kreikan kirjallisuudessa ehkäisy mainitaan useita kertoja. Aristoteles kehotti naisia voitelemaan emättimensä oliivi- tai seetrilöljyllä. Öljy hidastaa siittiöiden liikettä ja vähentää siten raskauden todennäköisyyttä. Kreikkalainen lääkäri Soranos Efesolainen esitti 100-luvulla jaa. antiikin seikkaperäisimmän selonteon ehkäisystä. Menetelmiin lukeutuivat esimerkiksi kissan kiveksien piteleminen yhdynnän aikana sekä parsan syöminen. Joidenkin kreikkalaisfilosofien mukaan lihavuus vähentää hedelmällisyyttä, mutta tämä ei pidä paikkaansa.
Roomalaiset käyttivät villatamponeja naisten steriloimiseen. Menetelmää käytettiin lähinnä orjiin. Sekä Kreikassa että Roomassa ehkäisyä pidettiin hyväksyttävänä ja suositeltavana.
Imetyksen pitkittäminen on hyvin vanha ehkäisykeino ja käytössä edelleen. Ehkäisyyn käytettiin myös erilaisia maagisia juomia, jotka valmistettiin yrteistä ja ruokakasveista. Osa niistä saattoi todella aiheuttaa keskenmenon.
Historia > Keskiaika

Keskiajan Euroopassa ehkäisyyn alettiin kristinuskon vaikutuksesta suhtautua kielteisesti. Katolinen kirkko tuomitsi ehkäisyn jo 400-luvulla ja on pysynyt tässä kannassa vielä 2000-luvullakin. Kirkkoisä Augustinus piti ehkäisyä kuolemansyntinä.
On mahdollista, että tavallisten ihmisten parissa ehkäisyn käyttö jatkui ja siirtyi salassa naiselta toiselle. Juutalaisten ja muslimien parissa ehkäisyyn suhtauduttiin hyväksyvästi, ja monet muslimilääkärit kirjoittivat erilaisista ehkäisymenetelmistä. Koraanissa ehkäisyä ei tuomita ja pitkitettyyn imetykseen jopa kannustetaan. Kristillisen kulttuuripiirin kirjallisuudesta antiikin ehkäisymenetelmät sen sijaan pitkälti katosivat. Poikkeuksen muodosti 1200-luvulla vaikuttanut dominikaanimunkki Albert Suuri, joka väitti, että miehen virtsan juominen tai kuolleen sikiön ruumiinosien käyttäminen kaulakoruna ehkäisisi raskauksia.
Kiinassa ja Japanissa kohdunkaulan suu tukittiin öljytystä bambupaperista tehdyllä kiekolla. Kiinassa uskottiin 1100-luvulta alkaen, että seksin aikana liikkumatta makaava nainen ei tule raskaaksi.
Historia > Uusi aika

Kondomeja alettiin käyttää sukupuolitautien ehkäisyyn 1500-luvulla, jolloin Eurooppaa koettiin vakava syfilisepidemia. Pellavakondomin käyttöä suosittelivat esimerkiksi Gabriele Fallopio. 1700-luvulla kondomit valmistettiin eläimen kalvosta, mikä teki niistä vedenpitäviä ja siten huomattavasti aiempaa tehokkaampia. Muun muassa Casanovan kerrotaan ylistäneen keksintöä. Raakakumista opittiin valmistamaan kumia vuonna 1830-luvulla, ja uusi tekniikka otettiin pian käyttöön myös kondomien valmistamisessa. Synteettisten materiaalien käyttö alensi huomattavasti kondomien hintaa.
Pessaari keksittiin 1800-luvulla ja spermisidien massatuotanto alkoi 1880-luvun lopulla. Myös emättimen peseminen yhdynnän jälkeen oli 1800-luvulla suosittu ehkäisymenetelmä.
Laajamittainen ehkäisyvalistus alkoi 1800-luvun alussa. Hollantilainen lääkäri ja naisasianainen Aletta Jacobs perusti vuonna 1882 maailman ensimmäisen ehkäisyneuvolan. Ehkäisyn yleistymisestä huolimatta aihe pysyi tabuna, ja esimerkiksi Yhdysvalloissa säädettiin vuonna 1873 laki, joka kielsi ehkäisyvälineiden postittamisen, maahantuonnin ja osavaltiosta toiseen kuljettamisen. Käytännössä laki kielsi myös ehkäisyä käsittelevien tekstien, kuten tieteellisten aikakauslehtien, levittämisen postitse. Laki oli voimassa 1930-luvulle asti.
Kuukautisia ja naisen lisääntymiselinten toimintaa opittiin kunnolla ymmärtämään vasta 1900-luvulla, mikä johti uusien menetelmien kehittämiseen. Samalla suhtautuminen ehkäisyyn muuttui myönteisemmäksi. Paavi Pius XII hyväksyi rytmimenetelmän vuonna 1951. Selibaatin ohella se on ainoa katolisille sallittu ehkäisymenetelmä. Kierukka keksittiin vuonna 1909 mutta yleistyi vasta 1960-luvulla, jolloin hormonikierukan keksiminen lisäsi menetelmän tehoa. Ehkäisypillerin suosio kasvoi huomattavasti 1960- ja 1970-luvuilla, mikä vähensi kondomin käyttöä ja osaltaan johti seksuaaliseen vallankumoukseen. 1980-luvulla alkanut HIV-epidemia lisäsi kondomien suosiota uudelleen.
Neuvostoliitossa ehkäisyvälineiden saatavuus oli heikkoa, mikä johti aborttien yleistymiseen. Vuonna 1990 abortteja tehtiin 109 tuhatta naista kohden. Länsi-Euroopassa vastaava luku oli 20 aborttia tuhatta naista kohti tai vähemmän. Maailmanlaajuisesti ehkäisyvälineitä käyttävien pariskuntien osuus nousi 1900-luvun jälkipuoliskolla useilla kymmenillä prosenttiyksiköillä.
Nykyään

Euroopassa ehkäisyyn suhtaudutaan nykyään enimmäkseen myönteisesti. Ehkäisyn helppo saatavuus ja edullinen hinta vähentää ei-toivottuja raskauksia ja siten myös abortteja huomattavasti. Suomessa yleisin ehkäisymenetelmä on ehkäisypilleri. Se on suosittu erityisesti alle 25-vuotiaiden naisten parissa, kun taas yli 35-vuotiailla yleisin ehkäisymenetelmä on hormonikierukka. Nuoret saavat monista ehkäisyneuvoloista pitkäaikaisen ehkäisyn saa ilmaiseksi, mikä on lisännyt esimerkiksi kierukan suosiota.
Katolinen kirkko ja eräät muut uskonnolliset järjestöt pitävät ehkäisyä syntinä. Yhdysvalloissa nuorten aborttiluvut ovat Eurooppaa korkeammat, mikä saattaa johtua ehkäisyn huonosta saatavuudesta sekä kielteisemmästä suhtautumisesta. Yhdysvalloissa noin kaksi kolmannesta 15–44 -vuotiaista naisista käyttää ehkäisyä. Yleisimmin käytetty menetelmä on ehkäisypilleri, toiseksi yleisin naisten sterilointi ja kolmanneksi yleisin miesten sterilointi.
Monissa kehitysmaissa ehkäisyvälineiden saatavuus on köyhyyden vuoksi heikkoa. Tämä pätee erityisesti steriloinnin kaltaisiin kalliisiin toimenpiteisiin. Kiinan kansantasavallassa ehkäisyvälineiden käyttöön ja pieneen lapsilukuun kannustetaan erilaisilla taloudellisilla tuilla ja rangaistuksilla.
Ehkäisy ja ihmisoikeudet

Seksuaalioikeudet ovat ihmisoikeuksia. Seksuaali- ja lisääntymisterveyden kysymykset ovat keskeinen osa YK:n kestävän kehityksen tavoitteita. Lisääntymisoikeudet takaavat oikeuden päättää vapaasti omasta lisääntymisestään ja siihen liittyvistä asioista. Ne kattavat muun muassa oikeuden moderniin ehkäisyyn.
YK:n Kaikkinaisen naisten syrjinnän poistamista koskevan yleissopimuksen 16. artiklan mukaan:
Sopimusvaltioiden tulee ryhtyä kaikkiin tarvittaviin toimenpiteisiin poistaakseen naisten syrjinnän kaikissa avioliittoon ja perhesuhteisiin liittyvissä asioissa ja erityisesti turvata miesten ja naisten tasa-arvon pohjalta:
[...]
e) yhtäläiset oikeudet vapaasti ja vastuuntuntoisesti päättää lastensa lukumäärästä ja syntymisajoista sekä mahdollisuus tämän oikeuden harjoittamisen edellyttämään tietoon, opetukseen ja välineisiin;
Suostumukseton ehkäisyn manipulointi > Miehen tekemänä

Miehen tekemää kondomin poistamista salaa, joka tehdään naisen tietämättä seksin aikana, kutsutaan myös nimellä stealthing tai häivetekniikka. Saksassa annettiin vuonna 2018 tuomio miehelle, joka poisti sukupuoliyhteyden aikana kondomin ilman toisen osapuolen suostumusta. Australiassa tehdyn tutkimuksen mukaan 32 prosenttia naisista ja 19 prosenttia miehistä on joutunut teon uhriksi. Seksityöntekijät joutuvat muita useammin teon uhriksi. Eräässä yhdysvaltalaistutkimuksessa 21–30 -vuotiaista miehistä 9 prosenttia ilmoitti sabotoineensa kondomia ja 23,4 prosenttia ilmoitti kondomin käyttöön liittyvästä harhauttamisesta.
Kondomin tärveleminen on myös eräs manipulointikeino. Yhdistyneessä kuningaskunnassa annettiin vuonna 2020 vankeustuomio miehelle, joka oli pistellyt salaa reikiä kondomiin ennen seksiä.
Mies voi myös valehdella saaneensa vasektomian tai piilottaa naisen ehkäisypillerit. Mies voi myös ilman suostumusta ejakuloida naisen sisään, vaikka asiasta olisi sovittu toisin.